AAV คาดจำนวนผู้โดยสารปีนี้ได้ตามเป้า 14.5 ล้านคน เล็งเปิดเส้นทางใหม่เพิ่ม
AAV คาดจำนวนผู้โดยสารปีนี้ได้ตามเป้า 14.5 ล้านคน เตรียมเจาะตลาดท่องเที่ยวลงทุนในพัทยา-ภาคตะวันออก พร้อมทยอยเปิดเส้นทางเพิ่ม
11 พ.ย. 2558

นายธรรศพลฐ์ แบเลเว็ลด์ ประธานเจ้าหน้าที่บริหาร บริษัท เอเชีย เอวิเอชั่น จำกัด (มหาชน) หรือ AAV และผู้บริหารสายการบินไทยแอร์เอเชีย เปิดเผยว่า ในไตรมาส 4 ปี 2558 ไทยแอร์เอเชียยังคงเดินหน้าเจาะตลาดท่องเที่ยวลงทุนเมืองพัทยาและภาคตะวันออก ณ ท่าอากาศยานนานาชาติอู่ตะเภาต่อไป
โดยเปิดเพิ่มเส้นทางบินใหม่อีก 5 เส้นทาง บินตรงสู่มาเก๊า (1 เที่ยวบินต่อวัน) สิงคโปร์ (1 เที่ยวบินต่อวัน) อุดรธานี (1 เที่ยวบินต่อวัน) เชียงใหม่ (10 เที่ยวบินต่อสัปดาห์) และหาดใหญ่ (4 เที่ยวบินต่อสัปดาห์) โดยจะรับเครื่องบินใหม่เพิ่มอีก 1 ลำ จนครบ 45 ลำ ภายในสิ้นปี 2558 และเชื่อมั่นยอดผู้โดยสารตลอดปี 2558 อยู่ที่ 14.5 ล้านคนตามเป้าหมายที่วางไว้แน่นอน